假山
作者：齊己
朝代：唐

paragraphs: 匡廬久別離，積翠杳天涯。
靜室曾圖峭，幽亭復創奇。
典衣酬土價，擇日運工時。
信手成重疊，隨心作蔽虧。
根盤驚院窄，頂聳訝簷卑。
鎮地那言重，當軒未厭危。
巨靈何忍擘，秦政肯輕移。
晚覺莎煙觸，寒聞竹籟吹。
藍灰澄古色，泥水合凝滋。
引看僧來數，牽吟客散遲。
九華渾髣髴，五老頗參差。
蛛網藤蘿挂，春霖瀑布垂。
加添雙石笋，映帶小蓮池。
舊說雷居士，曾聞遠大師。
紅霞中結社，白壁上題詩。
顧此誠徒爾，勞心是妄爲。
經營慙培塿，賞翫愧童兒。
會入千峯去，[閑]蹤任屬誰。